Mmatlisisi Vitalij Ivanovich Petrenko o ne a kwala jaana: “Go dirisiwa ga ditshwantsho le tlwaelo ya gone go simologile dingwaga di le dintsi pele ga motlha wa Bokeresete mme ‘go simologile mo boheitaneng.’” Bakwalahisitori ba le bantsi ba dumalana le seno, mme ba bolela gore kobamelo ya ditshwantsho tse di takilweng e simologile mo madumeding a Babelona wa bogologolo, Egepeto le Gerika. Ka sekai, kwa Gerika wa bogologolo ditshwantsho tsa bodumedi e ne e le tse di setilweng kana tse di gabilweng. Go ne go dumelwa gore di ne di tletse maatla a Modimo. Batho ba ne ba dumela gore dingwe tsa ditshwantsho tseno di ne di sa itirelwa mme di ne di tswa kwa legodimong. Ka nako ya meletlo e e kgethegileng, batho ba ne ba dira mokoloko ba tshwere ditshwantsho tse di ntseng jalo tsa kobamelo go dikologa motse, mme ba ne ba di isetsa ditlhabelo. Petrenko o ne a re: “Batho ba ba ineetseng mo tumelong ba ne ba leba setshwantsho se se obamelwang e le modimo ka bosone, le mororo go ne go dirilwe maiteko . . . a go bontsha gore setshwantsho ga se sone modimo.”